Sagunt presenta una programació fallera marcada per la volta a la normalitat
10 de març 2023

![](/media/qrzjmqya/rp_programafallas_c.jpg?width=850&height=561.8806306306307)

L’Ajuntament de Sagunt i la Federació Junta Fallera de Sagunt (FJFS) han presentat la programació d’actes per a les Falles 2023. En un acte celebrat al Saló de Plens de l’Ajuntament, l’alcalde Darío Moreno; la delegada de Festes i Cultura Popular, Asun Moll; i el president de la FJFS, Ramón Jarque, han fet un repàs als distints actes i han destacat la tornada a la normalitat després de la pandèmia. També hi han assistit les falleres majors, Claudia Ramón Ferrandis i Maite Nebot Morales, i el vicepresident de la FJFS Salva Sebastián.

Asun Moll ha destacat el treball coordinat entre la FJFS i els diferents departaments municipals: «**Estem totalment actius i a disposició del món faller per a poder dur a terme de la millor manera possible les activitats falleres**». La delegada de Festes ha recordat el ban dictat per l’alcalde per a fer possible la convivència entre el món faller i els no fallers: «**Són dies de respecte, de responsabilitat, però també de festa**». Ha acabat recordant que com a novetat enguany les _mascletaes_ (dia 16 a Sagunt, i 17 al Port de Sagunt) començaran a les 14.15 hores, en lloc de a les 14 hores com en anys anteriors.

Per la seua banda, Ramón Jarque, ha ressaltat la tornada a la normalitat: «**El programa torna a ser com abans de la pandèmia. Tornem als sopars al carrer sense mascareta, sense distància de seguretat**». També ha destacat la col·laboració amb els diferents departaments de l’Ajuntament i ha fet una crida perquè tot el món vinga a Sagunt a disfrutar de les falles.

Finalment, Darío Moreno ha incidit en la col·laboració i el treball de tots: «**E****l que fem és generar un ecosistema perquè tot  funcione de la millor forma possible, un engranatge que done solucions a les necessitats de tots estos dies i fent una aposta per la convivència ciutadana**». També ha posat de relleu la coordinació i el treball tant dels fallers com de l’Ajuntament: «**He d’agrair el treball de la Federació i les comissions, la gran tasca que fan per arribar a esta setmana amb tot a punt; i a l’Ajuntament, liderat pel departament de Festes, però també amb la col·laboració de Turisme, Comerç i Mercats, la SAG, Policia Local, Protecció Civil, i enguany també Promoció Econòmica**». Per acabar, l’alcalde ha recordat que aquells que vulguen disfrutar de les festes han de ser respectuosos i fer-ho amb trellat: «**Hem d’entendre que hi ha gent que continua treballant i que hem de disfrutar però trobant un espai de convivència, per això es dicta eixe ban que està en vigor. A poc a poc anem construint unes festes respectuoses, inclusives, en què tot el món se senta a gust i puga disfrutar**».

Pel que fa al programa d’actes, el dia 14 serà la _plantà_ dels monuments. L’entrega de premis serà el dijous, dia 16, a les 18 hores, a l’Ajuntament de Sagunt. Les dos _masclataes_ es dispararan a les 14.15 hores, el dia 16 al recinte firal de Sagunt i el dia 17 a la plaça del Sol del Port de Sagunt. La Nit del Foc tindrà lloc al recinte firal de Sagunt la nit del dia 17 (24 hores), i les ofrenes, la vesprada del dia 18 a Sagunt, i al matí del dia 19 al Port de Sagunt. La _cremà_ dels monuments infantils començarà a les 22 hores i la dels grans a les 23 hores del dia 19.

L’agenda completa d’actes, el ban i el plànol amb la ubicació dels monuments fallers es poden trobar en la web de l’Ajuntament: [https://aytosagunto.es/es/el-municipio/fiestas/fallas/fallas-2023/](https://eur03.safelinks.protection.outlook.com/?url=https%3A%2F%2Faytosagunto.es%2Fes%2Fel-municipio%2Ffiestas%2Ffallas%2Ffallas-2023%2F&data=05%7C01%7Cjl.lozano%40aytosagunto.es%7C9b250da2c4ee49f1480208db20969e12%7C0e89bb392f74470b886da2d2375152e4%7C0%7C0%7C638139603483066980%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=m2IX4yR%2FycwgRsyn7kiK3TR4%2FfSHbEaMqzZHqDv1LYY%3D&reserved=0)

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-una-programacio-fallera-marcada-per-la-volta-a-la-normalitat/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-una-programacio-fallera-marcada-per-la-volta-a-la-normalitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-una-programacio-fallera-marcada-per-la-volta-a-la-normalitat/ "Linked In")
*   [](mailto:?body=https://aytosagunto.es/va/actualitat/sagunt-presenta-una-programacio-fallera-marcada-per-la-volta-a-la-normalitat/)